### KISKŐRÖS VÁROS POLGÁRMESTERE

#### ELŐTERJESZTÉS

(a Képviselő-testület 2019.június 19 –i ülésére)

# TÁRGY: AZ EGÉSZSÉGÜGYI, GYERMEKJÓLÉTI ÉS SZOCIÁLS INTÉZMÉNY BÖLCSŐDEI FÉRŐHELYSZÁMÁNAK EMELÉSE

Kiskőrös Város Önkormányzata a gyermekek védelméről és a gyámügyi igazgatásról szóló 1997. évi XXXI. törvény 94. § (3) bekezdés a) pontja alapján az Egészségügyi, Gyermekjóléti és Szociális Intézmény ( a továbbiakban: intézmény) 6200 Kiskőrös, Árpád utca 6. szám alatti telephelyén biztosítja a bölcsődei ellátást.

A bölcsőde szakmai vezetője a folyamatosan jelentkező igényekre tekintettel a bölcsődei férőhelyszám 46 főről 48 főre való emelésére tett javaslatot.

A személyes gondoskodást nyújtó gyermekjóléti, gyermekvédelmi intézmények, valamint személyek szakmai feladatairól és működésük feltételeiről szóló 15/1998. (IV. 30.) NM rendelet (a továbbiakban: NM. rendelet) 46.§ (1) bekezdés a) pontja szerint a bölcsődében egy bölcsődei csoportban legfeljebb 12 gyermek nevelhető, gondozható, kivéve, ha a bölcsődei csoportban valamennyi gyermek betöltötte a második életévét. Ebben az esetben egy bölcsődei csoportba legfeljebb tizennégy gyermek nevelhető, gondozható.

Az NM. rendelet 11. számú melléklete szerint a bölcsődei csoportszoba hasznos alapterületének gyermekenként legalább három négyzetméternek kell lennie. A gyermekcsoportonként egy csoportszoba bútorzat nélküli hasznos alapterülete nem lehet kevesebb, mint 3 m2/fő.

A bölcsődében négy csoport működik, a csoportszobák 40,26 m2, 40,19 m2, 32,47 m2 és 43,19 m2 alapterületűek.

Az NM. rendelet rendelkezései alapján a 43,19 m2 alapterületű csoportszobában a 12 fős csoport létszámának 2 fővel történő bővítésére van lehetőség.

A tervezett csoportlétszám emelésével a szakmai- és a technikai létszám változatlan marad, személyi kiadás többlet nem jelentkezik.

A szociális, gyermekjóléti és gyermekvédelmi szolgáltatók, intézmények és hálózatok hatósági nyilvántartásáról és ellenőrzéséről szóló 369/2013. (X. 24.) Korm. rendelet (a továbbiakban: Kormányrendeletet) 6. § (1) bekezdése szerint a szolgáltatói nyilvántartás engedélyesként tartalmazza többek között a bölcsődei férőhelyszámot. A Kormányrendelet 27. § (1) bekezdése szerint a fenntartó köteles kérelmezni az adatmódosítást, ha a szolgáltatói nyilvántartásba bejegyzett adatok megváltoznak. A Kormányrendelet 28. § (2) bekezdése értelmében a férőhelyszám emelésére vonatkozó adatmódosítást a fenntartónak azt megelőzően kell kérelmezni, hogy az engedélyest elkezdené az adatmódosítás iránti kérelemben foglaltaknak megfelelően működtetni. A Kormányrendelet 27. § (3) bekezdése alapján az adatmódosítás iránti kérelemhez csak a változással összefüggő, valamint az adatmódosítás során jogszabály alapján vizsgálandó egyéb körülményekkel kapcsolatos – a Kormányrendelet 5. melléklet szerinti – iratokat kell csatolni.

A Kormányrendelet 8. § (2) bekezdése szerint adatmódosítás esetén az engedélyes – ha a működést engedélyező szerv későbbi időpontot nem állapít meg – az adatmódosítás véglegessé válásának időpontjától kezdődően működtethető az adatmódosításnak megfelelően.

A fentiek alapján javaslom, hogy a Képviselő-testület a határozat-tervezet szerint döntsön az Egészségügyi, Gyermekjóléti és Szociális Intézmény Bölcsődéje férőhelyszámának bővítéséről.

**Kiskőrös, 2019. június 11.**

 **Domonyi László sk.**

 **polgármester**

#### HATÁROZAT-TERVEZET

A Képviselő-testület

1. egyetért az Egészségügyi, Gyermekjóléti és Szociális Intézmény ( 6200 Kiskőrös Árpád utca 8.) szervezeti keretein belül működő Bölcsőde ( 6200 Kiskőrös, Árpád utca 6.) férőhelyszámának 46 főről 48 főre való emelésével a működést engedélyező szerv adatmódosításának véglegessé válásának időpontjától kezdődően.
2. felhatalmazza a polgármestert, hogy az 1. pontban hozott döntésnek megfelelően kezdeményezze az Egészségügyi, Gyermekjóléti és Szociális Intézmény szolgáltatói nyilvántartásba bejegyzett adatai módosítását.
3. a szociális, gyermekjóléti és gyermekvédelmi szolgáltatók, intézmények és hálózatok hatósági nyilvántartásáról és ellenőrzéséről szóló 369/2013. (X. 24.) Korm. rendelet 16. § (1) bekezdése alapján meghatalmazza az Egészségügyi, Gyermekjóléti és Szociális Intézmény vezetőjét, hogy az 1. pont szerinti férőhelyszám változással kapcsolatos adatmódosítási eljárásban, mint adatszolgáltatásra kijelölt e-képviselő eljárjon.

**Felelős:** polgármester, Egészségügyi, Gyermekjóléti és Szociális Intézmény vezetője

**Határidő:** 2019. június 30.